ህዝቡ በልጆቹ ህይወት የሚነግዱ ደላሎችን መንጥሮ ለማውጣት መምከር ይገባዋል – አቶ ደመቀ መኮነን
)-የሀገራችንን የእድገት ጉዞ እውን እያደረገ ያለው የኢትዮጵያ ህዝብ በልጆቹ ህይወት የሚነግዱ ደላሎችን መንጥሮ ለማውጣት መነጋገርና መምከር ይገባዋል አሉ ምክትል ጠቅላይ ሚኒሰትር ደመቀ መኮነን።የኢትዮጵያ የኪነጥበብ ባለሙያዎች በደቡብ አፍሪካ እና በሊቢያ በግፍ ህይወታቸውን ያጡ ኢትዮጵያውያን ለማሰብ ባዘጋጁት ፕሮግራም ላይ ነው ምክትል ጠቅላይ ሚኒስትሩ ይህን ያሉት።ይህ “ክብራችን በሀገራችን” የተሰኘው የሀዘን መግለጫ ፕሮግራም ከፍተኛ የመንግስት ባለስልጣናት፣ በሀዘን የተጎዱ ቤተሰቦች፣ ጥሪ የተደረገላቸው እንግዶችና በርካታ የኪነጥበብ ባለሙያዎች በተገኙበት ነው በብሄራዊ ቲያትር አዳራሽ የተከናወነው።የኢትዮጵያ የኪነጥበብ ባለሙያዎች በደቡብ አፍሪካ እና በሊቢያ በንፁሃን ኢትዮጵያዊያን ላይ በተፈፀመው አሰቃቂ ግድያ የተሰማቸውን ልብ ሰባሪ ጥልቅ ሀዝን በተለያዩ ኪነ ጥበባዊ ዝግጅቶች ገልጸዋል።የውጭ ጉዳይ ሚኒስትሩ ዶክተር ቴድሮስ አድሃኖም በዚሁ ወቅት እንዳሉት አይ ኤስ የተባለው አሸባሪ ቡድን የፈፀመው አረመኔያዊ ተግባር ኢትዮጵያውያንን በሃይማኖት ሰበብ ለመነጣጠልና ሀገራችንን የብጥብጥ አውድማ ለማድረግ ያለመ ነው።ስለሆነም ይህን እኩይ ተግባሩን በማውገዝና ከመቼው ጊዜ በላቀ ሁኔታ ውስጣዊ አንድነታችንን ማጠናከር ይገባል ብለዋል።የህገወጥ ሰደት እና እርሱን ተከትሎ  እየመጣ ያለውን የዜጎች ስቃይ ከምንጩ ማድረቅ የሚቻለው ድህነትን በማሸነፍ መሆኑን የገለጹት ዶክተር ቴድሮስ፥ የጸረ ድህነት ትግሉ የሁሉም ኢትዮጵያዊ ድምር ጥረት ውጤት በመሆኑ ሁሉም የበኩሉን ሊወጣ እንደሚገባ ጠቁመዋል።መንግስት በሊቢያ በዜጎቻችን ላይ የደረሰው አሰቃቂ ድርጊት ከተሰማበት ጊዜ ጀምሮ ሰፋፊ ሰራዎችን ለመስራት በመንቀሳቀስ ላይ መሆኑንም ነው የውጭ ጉዳይ ሚኒስትሩ ያስረዱት።በቤንጋዚ ያሉ ኢትዮጵያውያን በግብጽ መንግሰት በኩል፣ ትሪፖሊ ያሉትን ደግሞ ከሱዳን መንግሰት ጋር በመተባበር ከሊቢያ ለማውጣት ከፍተኛ ጥረት እየተደረገ መሆኑን መናገራቸውን የውጭ ጉዳይ ሚኒስቴር አስታውቋል።(ኤፍቢሲ)